Folketing
2007-10-04

Det Radikale Venstre gik til forhandlingerne forrige forår - altså dem, der blev til velfærdsaftalen - med det ønske at få ændret efterlønnen, sådan at vi ikke længere havde efterløn, men at vi i stedet havde en social pension, sådan at de, der var nedslidte, kunne gå fra tidligt. Det kunne vi ikke komme igennem med. Til gengæld fik vi lavet en aftale, som på mange måder gør, at der bliver taget hånd om efterlønnen, sådan at der måske bliver en bedre social profil for den, og vi forholdt os samtidig til, at samfundsøkonomien også skal være holdbar på det længere sigt. Det har, synes jeg, gjort det muligt for os at deltage i nogle prioriteringer af forskning, udvikling og uddannelse, som vi synes er rigtige, og som vi synes er gode. Derfor står vi - uanset hvilken dagsorden vi kom med til de forhandlinger - selvfølgelig inde for resultatet og den forligskreds, som vi oplever os forpligtet af.